  Майя Бывальцева Ladi Sveti кырӟасьлэн (Светлана Ручкиналэн – ред.) нырысетӥ крезьгуро клипез потӥз. Со Удмуртиысь йӧскалык политикая министерство юрттэм улсын лэсьтэм куать клипъёс пӧлысь берпуметӥез, вераз иворъёсъя «Удмуртия» агентстволы удысэтысь валтӥсь ӧнерчи Елизавета Ложкина. Гудырикошкон пумозь куать клип дасяны чакламын вал. Пусъем дыре потӥзы PEACE PU группалэн, Анна Образцовалэн, Эльвира Панченколэн (Chupai Eli), Наталья Бурановалэн, Ксения Ахметхановалэн клипъёссы. Кӧня ке ӝегаз Лади Светилэн. «Дырыз дыръя сётӥзы, но милям ӵектонъёсмы вал на кӧня ке, сое тупатъяны выризы на», - валэктӥз Елизавета Ложкина. Ladi Sveti - Выль кен Егит удмурт кырӟасьёслы нырысетӥ крезьгуро клипъёссэс лэсьтыны луонлык кылдӥз Удмурт Элькунлэн «2013–2020 аръёсы пӧртэм выжы калыкъёслэсь кусыпъёссэс азинтон но радъян» кун программаезлэн «Удмуртиысь калыкъёслэсь кылъёссэс утён но азинтон» люкетэз улсын. Программа улсын чаклам ужрадъёс котькуд ар вошъясько, соин ик азьланьтӥсько-а удмурт крезьгуро клипъёсты дасян, али шуг вераны. «Ваньмыз уксёлэсь, уксё вуиз ке… Асьмелэн али котькуд ар кыӵе ке но выль ним потэ: «Куарагур» но ортче, «Элькуновидение» но, сыӵе конкурсъёс ортчо. Озьы ик но крезьгурен вырись, кырӟаны вырись адямиос трос. Соин ик малпасько, азинлыкез та ӵектослэн луоз, выль клипъёс выль нимъёслы лэсьтӥськозы, дыр, шуыса», - вераз иворъёсъя «Удмуртия» агентстволы Елизавета Ложкина. Солэн кылъёсызъя, удмурт кырӟасьёслэсь клипъёссэс интернетын 13 сюрслэсь трос адями учкиз ни.  Тегъёс: Лулчеберет Ижкар Удмуртия удмуртъёс йӧскалыкполитикаяминистерство кырӟан крезьгур  